Mooinooi-saak hervat | Netwerk24
Deur Isabel Venter 20 Augustus 2019 09:38
Die saak teen vyf mense wat op die moorde op Joey en Anisha van Niekerk van Mooinooi teregstaan, word Dinsdag in die hooggeregshof in Pretoria hervat.
Koos Strydom (52), sy vrou, Mercia (22), Alex Modau (36) en twee broers Aaron James Sithole (26) en Jack Chinkinya Sithole (19) word onder meer van twee aanklagte van moord, een van roof met verswarende omstandighede, twee aanklagte van ontvoering, drie van diefstal en die onwettige besit van vuurwapens en ammunisie aangekla.
Die broers, wat destyds by Strydom se duikkloponderneming op die Van Niekerks se hoewe gewerk het, word ook van verkragting aangekla.
Al vyf beskuldigdes het Maandag skuld op al die aanklagte ontken. Die saak is hierna uitgestel omdat ’n Afrikaanse tolk nie beskikbaar was nie.
Die staat beweer dat Strydom die Van Niekerk-egpaar se hoewe wou bekom. Die paartjie is na bewering in Desember 2017 ontvoer, gemartel en gedwing om ’n koopkontrak te onderteken. Hulle is ook na bewering verkrag voordat hulle vermoor is. Hul lyke is glo daarna verbrand en slegs Anisha se oorskot is gevind.
Die staat sal Dinsdag sy eerste getuie roep om oor die bewyse op die toneel te getuig.
Die vyf beskuldigdes in die Mooinooi-saak het Maandag almal skuld ontken. Van links staan Aaron James Sithole, Koos Strydom, Jack Chinkinya Sithole, Alex Modau en Koos se vrou, Mercia. Foto: Isabel Venter
Meer oor: Pretoria | Hof | Mooinooi-Moorde
Mooinooi: Uitbarsting toe Strydom hoor hy kry wéér nie borgtog
Mooinooi: Man wil tronkbeampte as getuie dagvaar